飲酒
作者：楊萬里
朝代：宋

paragraphs: 今日偶不飲，無事亦有思。
偶然舉一杯，事至我不知。
豈獨忘萬事，此身亦如遺。
此酒本何物，秫先麯還隨。
飯秫祗醒眼，嚼麴無醉時。
秫麴偶相逢，清泉媒妁之。
不知獨何神，幻出忘世姿。
莊周不須周，惠施不須施。
貴賤與死生，不齊元自齊。
我本非搢紳，金華牧羊兒。
祗坐讀詩禮，一出不得歸。
歸來今四年，似早其實遲。
海中無蓬萊，蓬萊在酒池。
今夕一杯酒，乘風駕雲旗。
猶遭世緣縛，未掛神武衣。